इंदौर और भोपाल सेमीफाइनल में
अंकित दाणे (86* रन, 54 गेंद, 7 चौके, 4 छक्के) की नाबाद आतिशी पारी की मदद से इंदौर ने रीवा को 9 विकेट से रौंद कर जीत की हैट्रिक पूरी करते हुए जेएन भाया टी20 क्रिकेट टूर्नामेंट के सेमीफाइनल में प्रवेश कर लिया। ग्वालियर और टीम भोपाल ने भी अंतिम चार में जगह बनाई। चौथी टीम का फैसला रविवार को रीवा और शहडोल के मैच से होगा। इसमें जो भी टीम जीतेगी सेमीफाइनल में पहुंचेगी और उसका सामना भोपाल से 28 दिसंबर को सुबह 9 बजे से होलकर स्टेडियम में होगा। दूसरे सेमीफाइनल में इंदौर और ग्वालियर टीमें दोपहर 1.15 बजे से आमने-सामने होंगी।
एमपीसीए के तत्वावधान में आईडीसीए द्वारा आयोजित स्पर्धा में जिमखाना मैदान पर लीग मैच में टॉस हारकर रीवा ने 20 ओवर में 8 विकेट पर 144 रन बनाए। मोहनीष मिश्रा के 37 तथा सागर सक्सेना ने नाबाद 30 रनों को छोड़ दिया जाए तो कोई भी बल्लेबाज इंदौर के आक्रमण का सामना नहीं कर सका। नीतेश गुर्जर ने 3 तथा मिहिर हिरवानी ने 2 विकेट झटके। जवाब में अंकित दाणे की 86 रनों की नाबाद पारी की बदौलत इंदौर ने इस लक्ष्य को बेहद आसानी से 17.2 ओवर में 1 विकेट खोकर अर्जित कर लिया। शुभम शर्मा ने भी 43 गेंदों पर 53 रनों की अहम पारी खेली। इन दोनों के मध्य दूसरे विकेट के लिए 125 रनों की नाबाद साझेदारी हुई। अंकित दाणे व नीतेश गुर्जर को संयुक्त रूप से मैन ऑफ द मैच दिया गया।
सुपर ओवर में जीता सागर
जिमखाना मैदान पर दूसरे लीग मैच में नर्मदापुरम ने पहले बल्लेबाजी करते हुए 20 ओवर में 3 विकेट पर 193 रन बनाए। निशांत ने 68 तथा अनुराग वाघे ने 66 रनों की नाबाद पारी खेली। जवाब में सागर ने भी हरप्रीत सिंह के नाबाद 81 तथा मुदित श्रीवास्तव के 64 रनों की बदौलत 20 ओवर में 3 विकेट खोकर 193 रन ही बनाए। नतीजे के लिए सुपर ओवर का सहारा लेना पड़ा। जिसमें सागर ने 6 गेंदों पर 1 विकेट खोकर 7 रन बनाए। इस छोटे लक्ष्य नर्मदापुरम की टीम अर्जित नहीं कर सकी, 4 गेंदों पर 2 विकेट खोकर 3 रन ही बना सकी। सागर 3 रनों से सुपर ओवर में विजयी रहा। हरप्रीत सिंह मैन ऑफ द मैच रहे।
भोपाल ने शहडोल को 7 विकेट से हराया
एमरल्ड स्कूल में शहडोल ने 20 ओवर में सभी विकेट खोकर 123 रन बनाए। जवाब में इस लक्ष्य को भोपाल ने 19 ओवर में 3 विकेट खोकर अर्जित कर लिया। भोपाल के अश्विन दास को 77 रनों की उम्दा पारी खेलने पर मैन ऑफ द मैच दिया गया। एमरल्ड पर ही खेले गए एक अन्य लीग मैच में जबलपुर ने भेल को 7 विकेट से हराया। मैन ऑफ द मैच जबलपुर के पीयूष नेवारे रहे।
होलकर स्टेडियम में खेले गए अंतिम लीग मैच में ग्वालियर ने पहले खेलते हुए 19.5 ओवर में सभी विकेट खोकर 139 रन बनाए। जवाब में उज्जैन की टीम 8 विकेट खोकर 114 रन ही बना सकी। मैन ऑफ द मैच का पुरस्कार अंशुल त्रिपाठी को मिला।
विभिन्न मुकाबलों के दौरान मैन ऑफ द मैच पुरस्कार कीर्ति पटेल, अशोक बिड़ला, देवेंद्र परमार, प्रकाश यादव, विजय भाया ने वितरीत किए। शनिवार को स्पर्धा में विश्राम का दिन है।
bho_Deva hin_Deva awa_Deva awa_Deva hin_Deva awa_Deva hin_Deva hin_Deva hin_Deva